6.  โครงการในอนาคต

บริษัทมีแผนงานที่จะขยายธุรกิจเพื่อรองรับการเติบโตที่รวดเร็ว
โดยคำนึงถึงเป้าหมายของบริษัทในการเป็นศูนย์จัดจำหน่ายและบริการเหล็กที่สมบูรณ์แบบและได้มาตรฐาน
ซึ่งจำเป็นต้องเพิ่มศักยภาพรอบด้านในการพัฒนากำลังการผลิตและการแปรรูป การให้บริการ
และพื้นฐานข้อมูลทางด้านการตลาดที่แม่นยำ
เพื่อที่จะตอบสนองความต้องการของตลาดได้อย่างถูกต้อง
นอกจากนี้ภายใต้สถานการณ์ปัจจุบันบริษัทประสบปัญหาทางด้านการแปรรูป เนื่องจากสถานที่คับแคบ
และตั้งอยู่ใจกลางเมือง ทำให้บริษัทไม่สามารถขยายกำลังการแปรรูปเพิ่มมากขึ้นได้
ในขณะที่ปริมาณความต้องการของตลาดเพิ่มสูงขึ้นทุกปี
บริษัทจึงไม่สามารถตอบสนองความต้องการของลูกค้าได้อย่างเพียงพอ นอกจากนี้
ในปัจจุบันบริษัทสามารถดำเนินการแปรรูปได้เพียง 11 ชั่วโมงต่อวันเท่านั้น
เนื่องจากติดข้อจำกัดทางด้านสภาพแวดล้อมของพื้นที่ ซึ่งล้อมรอบด้วยที่พักอาศัย
บริษัทจึงวางแผนที่จะสามารถใช้กำลังการผลิตจากเครื่องจักรเดิมให้ได้ทั้งวัน (22 ชั่วโมง)
โดยการย้ายไปที่สถานประกอบการแห่งใหม่ เพื่อเพิ่มกำลังการแปรรูปให้เพียงพอ
ตลอดจนเพื่อรองรับความต้องการของลูกค้าและยอดขายที่เพิ่มสูงขึ้นอย่างต่อเนื่อง

สถานที่ตั้งของสถานประกอบการแห่งใหม่จึงเป็นปัจจัยสำคัญในการบรรลุเป้าหมายของการเป็นศูนย์จัดจำหน่ายและบริการเหล็กที่ครบวงจร
บริษัทได้ซื้อที่ดินเพิ่มเติมขนาด 112 ไร่ ริมถนนพหลโยธิน อำเภอวังน้อย จังหวัดพระนครศรีอยุธยา
เพื่อให้เป็นสถานที่ตั้งของโรงงานและศูนย์กระจายสินค้าแห่งใหม่และแห่งแรกในเขตภูมิภาค
และเพื่อเป็นศูนย์ต้นแบบในการพัฒนาศูนย์กระจายสินค้าเพิ่มเติมในเขตภูมิภาคอื่นๆ ต่อไป
ศูนย์กระจายสินค้าแห่งนี้สามารถครอบคลุมพื้นที่ทางภาคเหนือ ภาคตะวันออกเฉียงเหนือ
ภาคตะวันออก และภาคกลางของประเทศไทยซึ่งเป็นตลาดที่ใหญ่ที่สุด
เป็นจุดที่บริษัทสามารถกระจายสินค้าไปสู่พื้นที่ต่างๆ ได้อย่างสะดวกและรวดเร็ว
โดยบริษัทมีแผนงานที่จะติดตั้งเครื่องจักรใหม่ที่ทันสมัยมีประสิทธิภาพ
รวมทั้งการย้ายเครื่องจักรที่มีอยู่เดิมไปติดตั้ง ณ
ที่ทำการแห่งใหม่เพื่อเพิ่มขีดความสามารถในการแปรรูปให้ดียิ่งขึ้น ทั้งนี้
บริษัทมิได้มีวัตถุประสงค์ที่จะเน้นการผลิตและการแปรรูปในเชิงปริมาณ (Mass Production)
เพื่อลดต้นทุนการผลิตและแปรรูป
หากแต่เป็นการผลิตและแปรรูปที่มีความยืดหยุ่นสูงมีประสิทธิภาพโดยเน้นความต้องการของลูกค้าที่หลากหลายเป็นหลัก

โครงการที่ 1 ของ โรงงานที่อำเภอวังน้อย จังหวัดพระนครศรีอยุธยา

เมื่อกลางปี 2546 บริษัทได้เริ่มก่อสร้างโครงการแรกของโรงงานที่อำเภอวังน้อย
จังหวัดพระนครศรีอยุธยา ซึ่งแล้วเสร็จและได้ให้บริการได้ตั้งแต่เดือนพฤศจิกายน ปี 2547
โดยมีมูลค่าการลงทุนประมาณ 220 ล้านบาท ดังมีรายละเอียดโครงการดังต่อไปนี้

-   ที่ดิน 45 ไร่ มูลค่า 54 ล้านบาท

-   ค่าอาคารโรงงาน คลังสินค้า และสำนักงาน มูลค่า 120 ล้านบาท

-   ค่าเครื่องจักร และอุปกรณ์เครื่องมือ มูลค่า 45 ล้านบาท

ในโครงการนี้ บริษัทได้ลงทุนในเครื่องจักรผลิตท่อเหล็กดำ 1 เครื่อง และ
เครื่องจักรผลิตโครงหลังคาหรือเหล็กรูปตัวซี 2 เครื่อง
ซึ่งส่งผลให้บริษัทมีความยืดหยุ่นในการบริหารงานมากยิ่งขึ้น
เนื่องจากบริษัทสามารถผลิตกลุ่มผลิตภัณฑ์เหล็กขึ้นรูปเย็นได้ด้วยตนเอง
ดังนั้นหากลูกค้าต้องการผลิตภัณฑ์เหล็กขึ้นรูปเย็น
บริษัทสามารถสั่งซื้อจากบริษัทผู้ผลิตได้บางส่วนและสามารถผลิตเองได้บางส่วน
โดยหากในขณะใดขณะหนึ่งที่บริษัทผู้ผลิตไม่สามารถผลิตสินค้าได้ทันตามกำหนดเวลา
หรือบริษัทไม่สามารถหาผลิตภัณฑ์ดังกล่าวได้จากบริษัทผู้ผลิตรายอื่นๆ
บริษัทก็สามารถทำการผลิตเองได้ นอกจากนี้ บริษัทมีระบบการบริหารสินค้าคงคลังที่มีประสิทธิภาพ
จึงสามารถวางแผนการผลิตให้มีประสิทธิภาพมากยิ่งขึ้นได้
โดยกำหนดปริมาณและช่วงเวลาการผลิตให้สอดคล้องกับปริมาณสินค้า
คงคลังที่เหลืออยู่ อย่างไรก็ตาม บริษัทไม่ได้มีเป้าหมายในการเป็นผู้ผลิตเชิงปริมาณ
การผลิตผลิตภัณฑ์ดังกล่าวจึงเป็นเพียงการช่วยเสริมสถานะการเป็นศูนย์บริการเหล็กครบวงจรเพื่อให้ตอบสนองความต้องการของลูกค้าให้ได้มากที่สุด
ในระดับคุณภาพและเวลาที่กำหนดเท่านั้น

โครงการที่ 2 ของ โรงงานที่อำเภอวังน้อย จังหวัดพระนครศรีอยุธยา

ปัจจุบันบริษัทได้วางแผนที่จะสร้างโครงการสองของโรงงานที่อำเภอวังน้อย
จังหวัดพระนครศรีอยุธยา โดยจะเริ่มก่อสร้างประมาณเดือนเมษายน ปี 2548
(ภายหลังจากที่บริษัทได้รับเงินทุนจากการเสนอขายหลักทรัพย์ในครั้งนี้แล้ว)
ซึ่งคาดว่าจะแล้วเสร็จประมาณเดือนพฤษภาคม ปี 2549 เป็นวงเงินโดยประมาณ 310 ล้านบาท
โดยมีรายละเอียดดังนี้

- ที่ดิน 67 ไร่ (บริษัทชำระเงินซื้อเรียบร้อยแล้ว) มูลค่า 81 ล้านบาท

- ค่าปรับปรุงและก่อสร้างอาคารโรงงาน มูลค่า 175 ล้านบาท

- ค่าเครื่องจักร และอุปกรณ์เครื่องมือ มูลค่า 55 ล้านบาท

โดยเครื่องจักรที่บริษัทจะลงทุนประกอบด้วย

1.  เครื่องตัดเหล็กชนิดม้วนหนา 13 ถึง 25 มม. กำลังการผลิต 100,000 ตันต่อปี 1 เครื่อง

ปัจจุบันในประเทศไทยยังไม่มีศูนย์บริการเหล็กที่มีเครื่องตัดที่สามารถตัดเหล็กความหนาขนาดดังกล่าว
ทั้งนี้ผู้บริโภคที่ต้องการใช้จะต้องนำไปตัดตามขนาดตามที่ต้องการด้วยตนเอง
บริษัทคาดว่ามีปริมาณความต้องการใช้เหล็กชนิดหนานี้ประมาณ 250,000 ตันต่อปี

2.  เครื่องตัดเหล็กชนิดม้วนชนิดบาง กำลังการผลิต 90,000 ตันต่อปี 1 เครื่อง

ปัจจุบันบริษัทใช้อัตรากำลังการผลิตของเครื่องตัดชนิดบาง ซึ่งมีกำลังการผลิตที่ 60,000 ตันต่อปี
อย่างเต็มกำลังการผลิตแล้ว บริษัทจึงมีนโยบายที่จะเพิ่มกำลังการผลิตของการผลิตผลิตภัณฑ์ดังกล่าว
บริษัทคาดว่ามีปริมาณความต้องการใช้เหล็กชนิดบางนี้ประมาณ 1,000,000 ตันต่อปี

บริษัทคาดว่าหลังจากโครงการนี้แล้วเสร็จ บริษัทจะมีกำลังการผลิตเพิ่มขึ้นอีก 190,000 ตันต่อปี

นอกจากนี้ บริษัทได้วางแผนที่จะย้ายฐานการแปรรูปปัจจุบันที่โรงงานพระราม 3 ไปยัง
โรงงานที่อำเภอวังน้อย จังหวัดพระนครศรีอยุธยา ซึ่งคาดว่าจะแล้วเสร็จได้ภายในสิ้นปี 2549
ซึ่งจะทำให้บริษัทสามารถดำเนินการแปรรูปจากเครื่องจักรเดิมจากวันละ 11 ชั่วโมงเป็นวันละ 22
ชั่วโมง